සිවුරුපිටිය ප්‍රාථමික විදුහල වැසීගොස් දැනට වසර විසිපහක් ගතව ඇතත් එම විදුහලට අයත් රුපියල් ලක්ෂ ගණනක් වටිනා ගොඩනැඟිලි කිසිදු පලදායී කටයුත්තකට යොදා නොගෙන නිකරුණේ දිරාපත්වීමට හැර දමා තිබේ.කටුගස්තොට අධ්‍යාපන කලාපයට අයත් හතරලියද්ද අධ්‍යාපන කොට්ඨාසයෙන් පාලනය වූ මේ විදුහල ශිෂ්‍යයන් නොමැති නිසාම මීට වසර විසි පහකට පෙර දී වැසී ගොස් තිබේ.දැනට මේ විදුහලට අයත් ගොඩනැඟිලි හා අක්කරයක් තරම් විශාල වූ භූමිය හතරලියද්ද ප්‍රාදේශීය ලේකම් කාර්යාලයට පවරා දී ඇත.නමුත් කිසිදු යහපත් කටයුත්තක් සඳහා මෙම ගොඩනැඟිලි හා භූමිය භාවිතයට නොගැනීම අපරාධයක් යැයි ගම්වාසීහු කියති.1961 වසරේ එරබදු ලියද්දේ ස්වර්ණජෝති නාහිමියන්ගේ පෞද්ගලික ධන පරිත්‍යාගයෙන් මේ පාසලේ ප්‍රධාන ගොඩනැඟිල්ල ඉදිකර රජයට පවරාදී තිබේ.ඉඩමද රජයට පරිත්‍යාග කර ඇත්තේ ස්වර්ණජෝති නාහිමියන් විසිනි.